Broj: 711-I-2124-P-497-22/23-03-24

Zagreb, 9. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI) u svezi s člankom 46. stavkom 5. Zakona o općem upravnom postupku („Narodne novine“, broj 47/09. i 110/21., u daljnjem tekstu: ZUP) **u predmetu obveznika Duška Kišberia, člana uprave trgovačkog društva VELETRŽNICA RIBE POREČ d.o.o. za ulov i trgovinu ribom do 30. lipnja 2022. godine**, dana 9. listopada 2023. donosi sljedeću

**ODLUKU**

**Obustavlja se postupak protiv obveznika Duška Kišberia, člana Uprave trgovačkog društva VELETRŽNICA RIBE POREČ d.o.o. za ulov i trgovinu ribom pokrenut odlukom od 17. ožujka 2023. godine, kojom je utvrđeno da su ispunjene pretpostavke za pokretanje postupka zbog moguće povrede članka 10. stavka 2. ZSSI-a, koja proizlazi iz propusta da u roku od 30 dana od dana stupanja na dužnost podnese imovinsku karticu, obzirom da je prestao obnašati navedenu dužnost 30. lipnja 2022. godine te da ne obnaša bilo koju drugu javnu dužnost iz članka 3. ZSSI-a.**

Obrazloženje

Povjerenstvo je odlukom od 17. ožujka 2023. utvrdilo postojanje pretpostavki za pokretanje postupka u odnosu na obveznika Duška Kišberia, člana Uprave trgovačkog društva VELETRŽNICA RIBE POREČ d.o.o. za ulov i trgovinu ribomdo 30. lipnja 2022.,zbog moguće povrede članaka 10. stavka 2. ZSSI-a, koja proizlazi iz propusta da u roku od 30 dana od dana stupanja na dužnost podnese imovinsku karticu, o čemu mu je dostavljena obavijest Broj: 711-I-601-Pp-497-22/23-02-24.

Naime, Povjerenstvo je uvidom u Registar obveznika, utvrdilo da obveznik Duško Kišberi nije u roku od 30 dana od dana stupanja na dužnost člana uprave trgovačkog društva VELETRŽNICA RIBE POREČ d.o.o. za ulov i trgovinu ribom, podnio imovinsku karticu.

Stoga je Duško Kišberi Zaključkom Povjerenstva broj:711-I-1013-IK-2013/22-01-20 od 28. lipnja 2022. godine pozvan da u roku od 15 dana od primitka Zaključka podnijeti izvješće o imovinskom stanju povodom stupanja na dužnost, uz upozorenje da će, ako ne ispuni obvezu podnošenja pravilno i potpuno ispunjenog obrasca imovinske kartice u dodijeljenom roku, Povjerenstvo protiv njega pokrenuti postupak zbog povrede odredbi o imovinskoj kartici. Obveznik je navedeni Zaključak zaprimio 13. srpnja 2022. godine putem elektroničke dostave te je rok od 15 dana za ispunjenje obveze protekao s danom 28. srpnja 2022. godine.

Uvidom u Registar obveznika koji ustrojava i vodi Povjerenstvo, utvrđeno je da je Duško Kišberi obnašao dužnost člana uprave trgovačkog društva VELETRŽNICA RIBE POREČ d.o.o. za ulov i trgovinu ribom od 25. prosinca2021. godine do 30. lipnja 2022. godine.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a, slijedom čega je Duško Kišberi bi povodom obnašanja dužnosti člana uprave trgovačkog društva VELETRŽNICA RIBE POREČ d.o.o. za ulov i trgovinu ribom bio obvezan postupati sukladno odredbama ZSSI-a.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Slijedom svega navedenog, dana 17. ožujka 2023. godine citiranom obavijesti utvrđeno je da su ispunjene pretpostavke za pokretanje postupka.

Zaključak Broj:711-I-1013-IK-2013/22-01-20 od 28. lipnja 2023. godine i Obavijest o pokretanju postupka Broj: 711-I-601-Pp-497-22/23-02-24 od dana 17. ožujka 2023. godine doneseni su temeljem utvrđenja da je obveznik član uprave trgovačkog društva VELETRŽNICA RIBE POREČ d.o.o. za ulov i trgovinu ribom.

Međutim, tijekom postupka je utvrđeno da je obveznik prestao obnašati dužnost 30. lipnja 2022., dok je postupak u ovom predmetu pokrenut po proteku gotovo godine dana nakon što je obveznik prestao obnašati dužnost, čime se dovodi u pitanje njegova svrsishodnost. Naime, Povjerenstvu je dostavljen Zapisnik sa 21. sjednice Skupštine trgovačkog društva VELETRŽNICE RIBE POREČ d.o.o. održane dana 30. lipnja 2022. na kojoj je Duško Kišberi razriješen dužnosti člana uprave.

Nadalje, Povjerenstvo je u proteklom razdoblju u više slučajeva osobama koje su obavljale funkcije u trenutku stupanja ZSSI-a na snagu, a kojima je naknadno prestao mandat na istoj funkciji, na njihov zahtjev dalo mišljenje da nisu dužni podnijeti imovinsku karticu smatrajući da su prestankom obnašanja dužnosti, na temelju podnesene ostavke ili na drugi način, u primjerenom roku nakon njegova stupanja na snagu u smislu članka 8. stavka 1. ZSSI-a razriješili okolnost temeljem koje bi bili smatrani obveznicima ZSSI-a.

Pritom je Povjerenstvo uzelo u obzir da ove osobe u trenutku prihvaćanja imenovanja na predmetne dužnosti nisu imale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), niti su tada mogle znati i očekivati da će postati obveznicima ZSSI-a.

Imajući u vidu potrebu da se prema svim osobama u istovjetnim situacijama ZSSI-a treba primijeniti na isti način, neovisno što nisu osobno ukazali Povjerenstvu na činjenicu prestanka njihova mandata i što nisu zatražili mišljenje o svom statusu, Povjerenstvo je izvršilo provjeru kroz Registar obveznika i utvrdilo kojim je osobama prema podacima koji su bili dostavljeni u međuvremenu prestao mandat u razumnom roku za razrješenje prava i obveza te je zauzelo stav da se na ove osobe neće primjenjivati odredbe ZSSI-a.

Člankom 46. stavkom 5. ZUP-a propisano je da će se rješenjem obustaviti postupak kad se tijekom postupka utvrdi da više ne postoje pravne pretpostavke za vođenje postupka.

S obzirom da je obvezniku Dušku Kišberi od prestanka obnašanja dužnosti proteklo više od godinu dana te da je dužnost prestao obnašati 30. lipnja 2022. godine, kako nesporno i proizlazi iz dostavljenog Zapisnika sa 21. sjednice Skupštine trgovačkog društva te da stoga vođenje postupka zbog moguće povrede ZSSI-a nije svrsishodno niti ekonomično, bilo je potrebno obustaviti postupak te odlučiti kao u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Duško Kišberi, osobna dostava

2. Objava na internetskoj stranici Povjerenstva

3. Pismohrana